**詩。大序。**

風，風也，教也。風以動之，教以化之。詩者，志之所之也。在心為志。發言為詩。情動於中，而形於言。 言之不足，故嗟歎。嗟歎之不足，故永歌之。永歌之不足知，手之，舞之，足之，蹈之也。情發於聲，聲成文，謂之音。 治世之音安以樂，其政和。亂世之音怨以怒，其政乖。亡國之音哀以思，其民困。故正得失，動天地，感鬼神，莫近於詩。先王以是經夫婦，成孝敬，厚人倫，美教 化，移風俗。  
故詩有六義晏：一曰風，二曰賦，三曰比，四曰興，五曰雅，六曰頌。 上以風化下，下以風刺上。主文而譎諫，言之者無罪，聞之者足以戒，故曰風。至於王道衰，禮義廢，政教失，國異政，家殊俗，而變風，變雅作矣。  
國史明乎得失之跡，傷人倫之廢，哀刑政之苛，詠吟情性，以風其上。達於事變，而懷其舊俗者也。故變風發乎情， 止乎禮義。發乎情，民之性也。止乎禮義，先王之澤也。是以一國之事，繫一人之本，謂之風。言天下之事，形四方之風，謂之雅。  
雅者，正也。言王政之所由廢興也。政有小大，故有小雅焉，有大雅焉。頌者，美盛德之形容。以其成功，告於神明者也。  
是謂四始，詩之至也。然則《關雎》、《麟趾》之化，王者之風。故繫之周公。《南》言，化自北而南也。《鵲巢》、《騶虞》之德，諸侯之風也。 先王之所以教，故繫之召公。周南、召南，正始之道，王化之基。

**關雎小序**  
《關雎》，后妃之德也。風之始也。所以風天下而正夫婦也。故用之鄉人焉，用之邦國焉。是以《關雎》樂得淑女以配君子。愛在進賢，不淫其色，哀窈窕，思賢才，而無傷善之心焉。是《關雎》之義也。

**１．國風 １．１．周南 １．１．１．關雎（１）**  
關關雎鳩，在河之洲。窈窕淑女，君子好逑。  
參差荇菜，左右流之。窈窕淑女，寤寐求之。  
求之不得，寤寐思服。悠哉悠哉！輾轉反側。  
參差荇菜，左右采之。窈窕淑女，琴瑟友之。  
參差荇菜，左右芼之。窈窕淑女，鍾鼓樂之。

**五經正義**  
興也。「關關」，和聲也。雎鳩，王雎也。鳥摯而有別。水中可居者曰「洲」。 后妃說（悅）樂君子之德。無不和諧，又不淫其色。慎固幽深，若關雎之有別焉。然後可以風化天下。夫婦有別，則父子親。父子親，則君臣敬。君臣敬，則朝廷 正。朝廷正，則王化成。《箋》云：「摯之言，至也。謂王雎之鳥，雌雄情意至。然而有別。」案：興，是譬喻之名。意有不盡。故提曰「興」。他皆放此。